Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston yhteisestä kannasta, joka koskee muutettua ehdotusta Euroopan parlamentin ja neuvoston asetukseksi jalkaväkimiinojen vastaisesta toiminnasta: Euroopan unionin toimien lujittaminen, 2000/0062/A/COD /* SEK/2001/0921 lopull. - COD 2000/0062 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston yhteisestä kannasta, joka koskee muutettua ehdotusta Euroopan parlamentin ja neuvoston asetukseksi jalkaväkimiinojen vastaisesta toiminnasta: Euroopan unionin toimien lujittaminen, 2000/0062/A/COD 1- TAUSTAA Ehdotus toimitettiin Euroopan parlamentille ja neuvostolle (asiakirja KOM(2000) 111 lopullinen - 2000/0062/A/COD): 16.3.2000 Euroopan parlamentin lausunto ensimmäisessä käsittelyssä: 25.10.2000 Muutettu ehdotus toimitettiin neuvostolle: 20.12.2000 Yhteinen kanta vahvistettiin: 31.5.2001 2- KOMISSION EHDOTUKSEN TARKOITUS Ehdotuksen tavoitteet ovat sekä teknisiä että poliittisia. Ehdotuksen tavoitteena on nimenomaan vahvistaa yhteisön miinojen vastaista toimintaa, jotta voidaan varmistaa yhteisön monialaisten ja maakohtaisten toimien keskinäinen täydentävyys ja johdonmukaisuus. Lisäksi ehdotuksen avulla pyritään parantamaan miinojen vastaisen toiminnan yleistä tehokkuutta ja tällä tavoin poistamaan jalkaväkimiinaongelma Ottawan sopimuksessa määrätyin edellytyksin. Tekniset tavoitteet: * Ratkaista ongelma, joka koskee Euroopan parlamentin vuonna 1996 luomalta budjettikohdalta B7-661 puuttuvaa oikeusperustaa. * Ratkaista miinojen vastaisessa toiminnassa tällä hetkellä käytettävien rahoitusvälineiden suuresta määrästä johtuva ongelma, joka on vaikeuttanut keskitetyn toimintamallin määrittämistä ja estänyt yleisen ja yhtenäisen yhteisön strategian vahvistamisen. Poliittiset tavoitteet: * Ottawan sopimuksen (joka tuli voimaan 1. maaliskuuta 1999) velvoitteet, jotka edellyttävät lisätoimia toiminnan yhteensovittamisen, yhtenäisyyden, tehokkuuden ja rahoituksen osalta. * EU:n sisäinen vaatimus jalkaväkimiinaongelman ratkaisemisesta osana EU:n kattavaa miinojen vastaista toimintaa, jossa otetaan huomioon ensisijaiset tavoitteet ulkosuhteiden alalla, turvallisuusnäkökohdat mukaan luettuina. 3- YHTEISTÄ KANTAA KOSKEVAT HUOMAUTUKSET 3.1 Yhteisen kannan avulla saavutettuihin tuloksiin on useita hyviä syitä olla tyytyväinen: 3.1.1- Voimassaoloaika: Kyseessä olevan asetuksen voimassaoloaika ei rajoitu voimassa olevien rahoitusnäkymien päättymisajankohtaan, vuoteen 2006. Asetuksen poliittinen painoarvo on turvattu, sillä asetuksen voimassaolo päättyy vuonna 2009, joka on jalkaväkimiinojen käytön, varastoinnin, tuotannon ja siirtojen kiellosta ja niiden tuhoamisesta Ottawassa tehdyssä sopimuksessa vahvistettu määräaika sopimuksen tavoitteiden noudattamiselle. 3.1.2- Miinavarastot: Euroopan parlamentin vaatimus maamiinavarastojen tuhoamisen välttämättömyyden nimenomaisesta mainitsemisesta säädöksessä on täytetty. Maamiinojen tuhoamiseen liittyy tietenkin vääjäämättä ympäristön puhdistus miinoista kärsivissä maissa. Jalkaväkimiinoja ei voida aina tuhota ainoastaan paikantamisen avulla. Tämän takia on varmistettava, että turvallisen maaperän käyttöönottoa miinoista kärsivän väestön keskuudessa ei uhkaa maan miinoittaminen uudelleen varastoista peräisin olevilla jalkaväkimiinoilla. Lisäksi miinavarastojen tuhoamisen kustannustehokkuus verrattuna kaikkiin niihin toimiin, joita tarvitaan maahan asetettujen miinojen paikantamisesta miinanraivaukseen, on kymmenen suhde yhteen. Miinoista aiheutuvia vahinkoja voidaan siten vähentää jyrkästi kehitysmaissa. 3.1.3- Räjähtämättömät taisteluvälineet: Nämä kuuluvat edelleen asetuksen soveltamisalaan. Kyseessä on miinanraivaustoiminnan erittäin tärkeä osa, josta miinanraivausyhteisö ei halua luopua. 3.1.4- Määrärahat: Asetuksen täytäntöönpanoa koskevaan budjettikohtaan myönnetyillä 16,5 miljoonan euron keskimääräisillä vuosittaisilla määrärahoilla turvataan EY:n toimintavarmuus ja toiminnan jatkuvuus. Kaiken kaikkiaan yhteisö on osoittanut maamiinojen torjuntaan yhteensä 240 miljoonaa euroa asetuksen voimassaoloajaksi, mikä on rohkaiseva merkki asetuksen takana olevasta poliittisesta tahdosta. 3.1.4-1. Määrärahoja ei jaeta erikseen kaksi erillistä maantieteellistä aluetta kattavien kahden asetuksen kesken, vaan määrä on yhteinen molemmille välineille. Tällainen joustavuus on välttämätöntä muuttuvien toimintatarpeiden vuoksi. 3.1.5- Täydentävyys muiden asetusten ja ohjelmien kanssa: Myös muiden miinojen vastaista toimintaa tukevien budjettikohtien samanaikainen olemassaolo on hyväksytty. Tällä tavoin vahvistetaan vuorovaikutusta maakohtaisten strategioiden kanssa ja yhteisön välineiden käytön yleistä johdonmukaisuutta. 3.1.6- Komitologia ja kynnykset: Uusia komiteoita ei ole perustettu. Toiminnassa olevat komiteat käsittelevät maantieteellisesti merkittäviä hankkeita. Enintään kolmen miljoonan euron hankkeista voidaan päättää ilman komiteamenettelyä. Tämä merkitsee komiteoiden painopisteen siirtymistä käytännössä hankkeista strategiaesityksiin, jotka toimitetaan käsiteltäviksi tilapäisiin sekakomiteoihin sekä Euroopan parlamenttiin. 3.1.7- Sitomattomat avustukset: Avunsaajiin saattaa poikkeustapauksissa kuulua yhteisön ulkopuolisia maita, joille ei tavallisesti myönnetä avustuksia. Tämä mahdollistaa kehittyneiden erityistekniikoiden ja taitotiedon käytön samalla, kun edistetään EU:n ja edunsaajamaiden toimijoiden kannalta hyödyllisiä teknologian siirtoja. 3.2 Tilanne parlamentin ensimmäisessä käsittelyssä tekemien tarkistusten osalta - Useat parlamentin tarkistukset on sisällytetty neuvoston yhteiseen kantaan, vaikka niiden sanamuoto saattaakin toisinaan vaihdella. Tällaisia tarkistuksia ovat 1, 2, 6, 9, 12, 13, 14, 20, 24, 27, 28 ja 30. - Suurin osa tarkistuksista on sisällytetty muutettuun ehdotukseen, koska ne olivat luonnoksen hengen mukaisia; tällaisia tarkistuksia ovat 1, 2, 4, 5, 6, 9, 10, 11, 12, 13, 14, 15, 20, 24, 26, 27, 28, 29 ja 30. - Komission muutettu ehdotus ja yhteinen kanta poikkeavat toisistaan pääasiallisesti seuraavasti: - Maininta erityistä miinavarastojen tuhoamista koskevista lisämäärärahoista on poistettu, koska rahoituskehyksen on laskettu kattavan yleiset miinanraivauskulut. - Rahoituskehyksen määrä vahvistetaan toimielinten sopimuksen mukaisesti aina, kun yhteispäätösmenettelyyn perustuva ohjelmien voimassaoloaika ylittää voimassa olevien rahoitusnäkymien määräajan. - Osoitetaan uusi yleinen rahoituskehyksen määrä, joka kattaa 2 artiklan 4 kohdassa lueteltujen yhteisön välineiden avulla toteutettavan miinojen vastaisen toiminnan. Tällä tavoin pyritään lisäämään maksusitoumusten avoimuutta yhdessä ja erikseen ja vastataan epäsuorasti Euroopan parlamentin esittämään pyyntöön tässä asetuksessa tarkoitettujen yhteisön varojen sekä humanitaarisen avun toimiston ja T&K-varojen keskittämisestä täsmälleen samaa tarkoitusta varten. - Ottawan prosessiin sitoutumista koskevan tuen ehdollisuuteen viitataan 3 artiklassa. - Kiireellinen menettely on korvattu komiteamenettelyllä tapauksissa, jotka ylittävät kohtuullisen kolmen miljoonan euron määrän; kyseisen määrän alittavissa tapauksissa voidaan harkita kiireellisiä toimia, kunhan vain asianomaiset komiteat pidetään ajan tasalla. - Lisäksi komiteat, samoin kuin Euroopan parlamentti, osallistuvat monivuotisten strategiaesitysten käsittelyyn. - Asetus on voimassa joulukuuhun 2009, joka on Ottawan sopimuksessa määrätty määräaika miinanraivauksen saattamiselle päätökseen maailmanlaajuisesti. 4- PÄÄTELMÄT Komissio hyväksyy yhteisen kannan, koska sen avulla voidaan noudattaa komission tiedonannon kaikkia tavoitteita Evianin kokouksen jatkotoimien hengessä. 5- KOMISSION JULKILAUSUMAT Neuvoston päätöksestä laadittavaan pöytäkirjaan liitetään seuraava komission ja neuvoston yhteinen julkilausuma: "Neuvosto ja komissio vahvistavat, että tämän asetuksen antaminen ei estä Euroopan unionia ryhtymästä jalkaväkimiinojen torjuntatoimiin Euroopan unionista tehdyn sopimuksen V osaston määräysten mukaisesti, siltä osin kuin kyseisessä toiminnassa noudatetaan yhteisen ulko- ja turvallisuuspolitiikan tavoitteita ja siltä osin kuin kyseiset toimet ovat Euroopan unionista tehdyn sopimuksen 47 artiklan mukaisia."